TFG ปักธงปี 60 เข้าสู่Year of Growth เน้นกลยุทธ์MV3หนุนรายได้โตสนั่น
TFG ปักหมุดปี 60 เข้าสู่ Year of Growth ตามแผน เน้นกลยุทธ์ MV3 ในการขับเคลื่อนธุรกิจ หนุนรายได้ปีนี้โตทะลุ 20%
3 ก.ค. 2560

นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ภาพรวมธุรกิจในครึ่งปีหลังของปีนี้ น่าจะรักษาโมเมนตั้มการเติบโตได้อย่างต่อเนื่อง ตามแผนงานที่วางเอาไว้ ภายใต้แผนและยุทธศาสตร์ ซึ่งกำหนดให้ปี 2560 เป็นปีแห่งการเติบโต หรือ Year of Growth ซึ่งล่าสุดได้เพิ่มเป้าหมายการเติบโตของรายได้ในปีนี้จาก 15% เป็น 20% เมื่อเทียบกับปีที่ผ่านมา โดยเน้นการขยาย Margin Volume Velocity and Value ต่อเนื่อง โดยปรับการขายเข้าสู่ โมเดิร์นเทรด ฟู้ดส์เซอร์วิส และ ตลาดส่งออก ซึ่งมีมาร์จิ้นสูงขึ้น
นอกจากนี้ ยังได้มีการขยายกำลังการผลิต Volume ของ ไก่ สุกร และ อาหารสัตว์ อย่างต่อเนื่อง และ เพิ่มความเร็ว Velocity ประสิทธิภาพในการผลิต อาหารสัตว์ ไก่ชำแหละ เพิ่มทั้งสองโรงงาน และ เพิ่มโรงชำแหละสุกร เพื่อขายเป็น สุกรชำแหละให้มากขึ้น เพื่อลดการแกว่งตัวของราคาสุกรเป็น
สำหรับภาพรวมราคาไก่เฉลี่ยปีนี้ดีกว่าปีทีแล้วทั้งในประเทศ และต่างประเทศในช่วงเวลาเดียวกัน ส่วนราคาสุกรเฉลี่ยปีนี้ต่ำกว่าปีที่แล้ว แต่เนื่องจากปริมาณและการขายไก่เป็น 65% ของรายได้ในประเทศ ขณะที่รายได้จากสุกรเป็น 25% ดังนั้นส่วนเพิ่มรายได้และกำไรจากไก่ จึงจะมากกว่าส่วนลดของสุกร
ขณะเดียวกัน ราคาต้นทุนวัตถุดิบนำเข้า เช่น กากถั่ว และ วัตถุดิบในประเทศ เช่น ข้าวโพดในช่วงครึ่งหลังของปีนี้ มีแนวโน้มปรับตัวลดลง อีกทั้งบริษัทฯได้มีการลดต้นทุนการผลิตที่โรงงาน ทำให้ต้นทุนโดยรวมในการผลิตปรับตัวลดลงอย่างมีนัยสำคัญ
ด้านธุรกิจไก่ปีนี้ มีการขยายการเลี้ยงไก่เพิ่มและชำแหละเป็นไก่ชิ้นส่วน จำหน่ายเข้าสู่ตลาดในประเทศและต่างประเทศ มากขึ้น อีกทั้งยังอยู่ระหว่างก่อสร้างโรงงานแปรรูปไก่ เพื่อการส่งออก ซึ่งจะเริ่มผลิตได้ ในไตรมาส 2 ปี 2561
ขณะที่ธุรกิจสุกรได้ขยายการเลี้ยงประมาณ 20% และลงทุนเพิ่มในโรงชำแหละสุกร ที่ขอนแก่น เริ่มผลิต สุกรชำแหละแล้ว ส่วนที่ชลบุรี พนัสนิคม อยู่ระหว่างการก่อสร้าง จะแล้วเสร็จในปลายปีนี้
ส่วนธุรกิจผลิตอาหารสัตว์ ปัจจุบันอยู่ระหว่างขยายกำลังการผลิต จาก 100,000 ตัน ต่อเดือน เป็น 130,000 ตันต่อเดือน และจะขยายการผลิตเพิ่มขึ้น ที่โรงงานใหม่ที่ขอนแก่น อีก 50,000 ตันต่อเดือนในครึ่งหลังปีหน้า
นอกจากนี้ ตลาดฟู้ดส์ เซอร์วิส ขยายต่อเนื่องเกินเป้าหมาย จากไก่ สู่สุกรชำแหละ โดยร่วมมือกับ โมเดิร์นเทรดขนาดใหญ่ และพันธมิตร ขั้นต่อไปจะขยายการขายไส้กรอกไก่ สู่โมเดิร์นเทรด และเครือข่ายร้านสะดวกซื้อ เข้าหาผู้บริโภคโดยตรง ในครึ่งปีแรกบริษัทฯ สามารถขยายตลาดในส่วนนี้ เข้าสู่ เครือข่ายร้านอาหารที่มีชื่อเสียงชั้นนำของประเทศเป็นจำนวนมาก รวมทั้งสายการบินหลักที่เป็น ครัวหลักของสายการบินในประเทศและต่างประเทศเป็นจำนวนมาก
“ในด้านการบริหารต้นทุน บริษัทฯ ยังมุ่งเน้นที่จะเป็น Low Cost Producer ในทุกประเภทสินค้า เนื่องจาก บริษัทฯอยู่ในตลาดที่มีการแข่งขันสูง และสร้างความแตกต่างในตัวสินค้าได้ยาก จำเป็นต้องสร้างและรักษากำไรขั้นต้นให้ได้ อย่างไรก็ตาม บริษัทฯมีแผนงานชัดเจนที่จะพัฒนาและส่งสินค้าที่แตกต่างเข้าสู่ตลาดในอนาคตอันใกล้นี้” นายเชิดศักดิ์ กล่าว